b"\n_START_ARTICLE_\nElfenbenst\xc3\xa5rn\n_START_PARAGRAPH_\nElfenbenst\xc3\xa5rn (fransk: tour d'ivoire) er en metafor for intellektuell eller mental avsondrethet, som den l\xc3\xa6rde eller dikteren flykter til for \xc3\xa5 unng\xc3\xa5 den ul\xc3\xa6rde masses oppmerksomhet, eller den misantropiske romantikers selvvalgte ensomhet._NEWLINE_I denne betydning utmyntet Charles Augustin Sainte-Beuve uttrykket for \xc3\xa5 beskrive Alfred de Vignys liv p\xc3\xa5 hans eldre dager. Uttrykket ble spredt senere i Henry James' ufullendte roman The Ivory Tower._NEWLINE_En i begynnelsen poetisk omskrivning for en innstilling, er senere blitt mer nedsettende, og b\xc3\xa6rer etterhvert implikasjoner av en forsettlig ignoranse overfor hverdagens verden og det gjennomsnittlige menneskes liv, enten i form av forskning som er s\xc3\xa5 overspesialisert og esoterisk at den synes ubrukelig og overfl\xc3\xb8dig fra en lekmanns synspunkt, akademisk elitisme, eller direkte nedladende snobberi._NEWLINE_Ordet forekommer med en annen betydning i Bibelen, H\xc3\xb8ysangen 7,4."